**AIŠKINAMASIS RAŠTAS**

**DĖL PRITARIMO EUROPOS JAUNIMO SUNKIOSIOS ATLETIKOS ČEMPIONATĄ 2015 METAIS ORGANIZUOTI KLAIPĖDOS MIESTE**

2014-04-08

**1. Sprendimo projekto esmė, tikslai ir uždaviniai**

Sprendimo projekto tikslas – pritarti Europos jaunimo sunkiosios atletikos čempionato organizavimui 2015 metais Klaipėdos mieste bei Europos jaunimo sunkiosios atletikos čempionatų pasiruošimo ir vykdymo 2015 metais Klaipėdoje programai.

Programa nustato jaunimo iki 20 metų ir iki 23 metų Europos sunkiosios atletikos čempionatų (toliau – EČ) pasiruošimo ir vykdymo 2015 metais Klaipėdoje įgyvendinimo veiksmus, vykdytojus ir finansavimo priemones. EČ numatoma vykdyti spalio 2-11 dienomis Klaipėdoje.

Pagrindiniai EČ pasiruošimo ir vykdymo programos uždaviniai: sudaryti atvykusiems užsienio bei Lietuvos rinktinės sportininkams geras sąlygas treniruotėms, varžyboms ir poilsiui; siekti, kad EČ būtų tinkamai nušviestas Lietuvos žiniasklaidoje bei užsienio spaudoje; pritraukti kuo daugiau žiūrovų į šį EČ; tinkamai paruošti Klaipėdos miesto sporto bazes; organizuoti sportininkų ir aptarnaujančio personalo tinkamą apgyvendinimą, maitinimą, ir transportavimą; užtikrinti medicininį aptarnavimą varžybų ir apšilimo metu.

Šalies mastu EČ organizuoja Lietuvos sunkiosios atletikos federacija ir Europos sunkiosios atletikos federacija. Yra sudarytas organizacinis komitetas, kuris ir vadovaus visam procesui. EČ organizavimui ir vykdymui paskirtas varžybų direktorius.

**2. Projekto rengimo priežastys ir kuo remiantis parengtas sprendimo projektas**

Europos sunkiosios atletikos federacijos vykdomasis komitetas patikėjo 2013 metais Europos jaunių iki 15 ir iki 17 metų čempionatus pravesti Lietuvoje, Klaipėdos mieste. EČ buvo suorganizuoti gerai, todėl 2013 m. lapkričio 21 d. išplėstiniame Europos federacijos posėdyje buvo pasiūlyta, prabalsuota, pritarta ir patikėta 2015 metais Europos jaunimo iki 20 ir iki 23 metų čempionatus pravesti Lietuvoje, Klaipėdos mieste. Planuojama, kad šiuose čempionatuose dalyvaus 44 Europos šalių sportininkai.

Atsižvelgiant į tai, kad EČ siūloma pravesti Klaipėdos mieste, Lietuvos sunkiosios atletikos federacijos prezidentas Arvydas Vaitkus kreipėsi į Klaipėdos miesto savivaldybę su prašymu prisidėti prie EČ pravedimo skiriant 150000 lt.

**3. Kokių rezultatų laukiama**

2015 metais Klaipėdos mieste bus suorganizuotas Europos jaunimo sunkiosios atletikos čempionatas.

**4. Sprendimo projekto metu gauti specialistų vertinimai**

Neigiamų pastabų negauta.

**5. Išlaidų sąmatos, skaičiavimai, reikalingi pagrindimai ir paaiškinimai**

Viso EČ planuojama skirti apie 976000 Lt (pagal pridedamą sąmatą). Europos sunkiosios atletikos čempionatas bus vykdomas kooperuotomis lėšomis. Didžiąją dalį čempionato finansuoja Europos sunkiosios atletikos federacija - 402000 Lt ir Lietuvos sunkiosios atletikos federacija - 329000 Lt. Iš Kūno kultūros ir sporto departamento prie LRV planuojama gauti apie 95000 Lt. Klaipėdos miesto savivaldybės yra prašoma prisidėti iki 150000 Lt.

 **6. Lėšų poreikis sprendimo įgyvendinimui**

2015 metais papildomai reikės iki 150000 Lt. Ši suma bus tikslinama atsižvelgiant į 2015 metų biudžeto galimybes.

**7. Galimos teigiamos ir neigiamos sprendimo priėmimo pasekmės**

Teigiamos pasekmės – 2015 metais suorganizuotas Europos jaunimo sunkiosios atletikos čempionatas. Šis čempionatas duos didelį indėlį jaunimo užimtumui ir šios sporto šakos populiarinimui.

Neigiamų sprendimo priėmimo pasekmių nenumatoma.

Sporto ir kūno kultūros skyriaus vedėjas Mantas Bagočius